KIRJALLINEN KYSYMYS E-2511/00 esittäjä(t): Charles Tannock (PPE-DE) komissiolle. Autovakuutus.



Virallinen lehti nro 081 E , 13/03/2001 s. 0209 - 0210



KIRJALLINEN KYSYMYS E-2511/00 esittäjä(t): Charles Tannock (PPE-DE) komissiolle (2. elokuuta 2000) Aihe: Autovakuutus The Sunday Telegraph -lehdessä 25. kesäkuuta 2000 ilmestyneen artikkelin mukaan autoille on otettu käyttöön uusi kansallisuusvaatimus, jolloin Yhdistyneen kansakunnan asukas, joka ostaa auton huomattavasti halvemmalla toisesta jäsenvaltiosta, ei voisi enää hyödyntää hänellä kotimaassaan jo olevaa vakuutusta, vaan hänen olisi otettava väliaikainen vakuutus ostomaassa. Voiko komissio vahvistaa nämä tiedot? Jos voi, miten tämä sopii yhteen yhtenäismarkkinoiden vaatimusten kanssa? Frederik Bolkesteinin komission puolesta antama vastaus (18. syyskuuta 2000) Yhteisön liikennevakuutuslainsäädännön mukaan ajoneuvon rekisteröintipaikka ratkaisee sen, missä jäsenvaltiossa riskin katsotaan sijaitsevan. Moottoriajoneuvojen käyttöön liittyvän vastuun varalta otettavaa vakuutusta ja vakuuttamisvelvollisuuden voimaansaattamista koskevan jäsenvaltioiden lainsäädännön lähentämisestä 24 päivänä huhtikuuta 1972 annetussa neuvoston direktiivissä 72/166/ETY(1) säädetään, että ajoneuvon rekisteröintijäsenvaltion on varmistettava, että ajoneuvon käyttöön liittyvän vastuun varalta on otettu pakollinen liikennevakuutus. Pakollisen liikennevakuutuksen on katettava saman vakuutusmaksun perusteella kyseisen ajoneuvon aiheuttamat vahingot myös muiden jäsenvaltioiden alueella. Tällöin noudatetaan kyseessä olevan jäsenvaltion voimassaolevaa lainsäädäntöä tai vahingot katetaan ajoneuvon rekisteröintijäsenvaltion lainsäädäntöä noudattaen, jos sen mukainen korvaus on korkeampi (moottoriajoneuvojen käyttöön liittyvän vastuun varalta otettavaa vakuutusta koskevan jäsenvaltioiden lainsäädännön lähentämisestä 14 päivänä toukokuuta 1990 annettu kolmas neuvoston direktiivi 90/232/ETY(2)). Ajoneuvon käyttöön liittyvän vastuun varalta otettavan vakuutuksen voi tarjota mikä tahansa yhteisössä toimiluvan saanut vakuutusyhtiö, siis myös sellainen vakuutusyhtiö, joka ei toimi ajoneuvon rekisteröintijäsenvaltiossa vaan harjoittaa vakuutustoimintaa palvelujen tarjoamisen vapauden perusteella. Yhteisön lainsäädännössä ja erityisesti kolmannessa vahinkovakuutusdirektiivissä (muuta ensivakuutusta kuin henkivakuutusta koskevien lakien, asetusten ja hallinnollisten määräysten yhteensovittamisesta sekä direktiivien 73/239/ETY ja 88/357/ETY muuttamisesta 18 päivänä kesäkuuta 1992 annettu neuvoston direktiivi 92/49/ETY)(3) vahvistetaan ehdot, joiden mukaan jonkin jäsenvaltion ulkopuolelle sijoittautuneet vakuutusyhtiöt voivat halutessaan tarjota pakollisia liikennevakuutuksia palvelujen tarjoamisen vapauden perusteella. Samat säännöt koskevat myös ajoneuvoja, joilla on väliaikainen rekisterikilpi ja jotka on tarkoitus viedä toiseen jäsenvaltioon kuin ostojäsenvaltioon. Parlamentin jäsenen mainitsemassa tapauksessa ajoneuvon rekisteröintijäsenvaltion tehtävänä on valvoa, että vakuuttamisvelvollisuutta noudatetaan. Pakollisesta liikennevakuutuksesta on tehtävä vakuutussopimus sellaisen vakuutusyhtiön kanssa, jolla on toimilupa kyseisessä jäsenvaltiossa. Kysymykseen tulevat myös vakuutusyhtiöt, joilla on lupa harjoittaa vakuutustoimintaa toisesta jäsenvaltiosta käsin palvelujen tarjoamisen vapauden perusteella. Näin ollen Yhdistyneessä kuningaskunnassa toimiva vakuutusyhtiö voi halutessaan myöntää vakuutusturvan maansa kansalaisen toisessa jäsenvaltiossa ostamalle ja rekisteröimälle ajoneuvolle edellyttäen, että yhtiöllä on valtuudet toimia siellä palvelujen tarjoamisen vapauden perusteella. (1) EYVL L 103, 2.5.1972. (2) EYVL L 129, 19.5.1990. (3) EYVL L 228, 11.8.1992.